
O propunere de modificare legislativă din Ucraina este susceptibilă de a le fura elevilor 
vorbitori nativi de limbă română posibilitatea de a se juca și comunica între ei în limba 
maternă, în pauzele dintre ore, prin instituirea așa-zisului "mediu educațional 

ucrainofon” și readucerea limbilor minorităților naționale — inclusiv a limbii române — 
la stadiul de ”limbă de bucătărie”, din perioada sovietică, atrage atenția Anatol Popescu, 


lider al românilor din Ucraina, într-un articol publicat pe agenția Bucpress. 
Înainte de a citi ce a prezentat Anatol Popescu, vă reamintim că România a trimis ajutoare 
materiale financiare și militare în Ucraina, și-a sacrificat agricultura și economia, a donat un 


sistem Patriot, a ajutat 1,5 milioane de refugiaţi ucraineni. 


Recent, statul ucrainean a confiscat și capela Mitropoliţilor români din Cernăuţi. Kievul 


refuză și recunoașterea Bisericii Ortodoxe Române din Ucraina. 


Iată ce spune Anatol Popescu: 


„La sfârşit de septembrie în Rada Supremă a Ucrainei a fost înregistrat proiectul de lege 
"Cu privire la asigurarea creării unui mediu educaţional ucrainofon în instituţiile de 


învățământ” pentru modificarea Legii educaţiei din Ucraina. 


(proiectul de lege poate fi consultat aici: https://itd.rada.gov.ua/7fc8d95b-78e3-4f54-a773- 
374061d44695 ) 


Menţionăm că aceasta nu este prima tentativă de ucrainizare totală a mediului educaţional 
şcolar din Ucraina. În anii precedenţi au mai existat "înştiinţări” și "recomandări” neoficiale, 
ale Ministerului Educaţiei și Științei din Ucraina, venite pe linie verticală, cu o pseudo- 
obligativitate de implementare în școli, inclusiv în școlile cu procesul de învățământ în 


limba română. 


Conform rezultatelor monitorizării din perioada 20923 — 2024 a Serviciului de Stat al 
Ucrainei pentru Calitatea Educaţiei și a Împuternicitului pentru Protecţia Limbii de Stat 
(numit și "Ombudsman-ul lingvistic” al Ucrainei), doar 41% dintre elevi comunică între ei 


exclusiv în limba ucraineană în timpul lecţiilor și al repausurilor. 


(sursa: https://wz.Iviv.ua/statti/522701-pererva-takozh-osvitnii-protses-a-tomu-potribno- 


dotrymuvatysia-u-zakladakh-osvity-zakonu-pro-derzhavnu-movu ) 


În ce ne privește pe noi, românii din Ucraina, nu știm cu exactitate care este procentul 
comunicării în limba de stat în școlile odinioară cu predare integrală în limba română, 
ucrainizate în totalitate sau doar parţial în localităţile cu populaţie majoritară românească 
din regiunile limitrofe frontierei comune ucraineano-române - 'Transcarpatică, Cernăuţi și 
Odesa. Dar în mare parte putem constata că în aceste unităţi de învăţământ situaţia este 
catastrofală, și ne referim la aspectul deromânizării populaţiei băștinașe. Dacă în regiunea 
Cernăuţi limba maternă a acestor copii, româna, a fost invadată de ucrainisme, în cazul 
şcolilor rusificate și mai apoi ucrainizate din raioanele basarabene ale regiunii Odesa limba 
română a fost deja redusă la minim, amestecul de rusă-ucraineană-română devenind deja 
dominant la toate vârstele copilăriei — de la cea de grădiniţă la clasele liceale. În rândurile 
tinerilor români din Ucraina, în bătălia procentuală deja, cel mai probabil, limba română 
pierde teritoriu în favoarea celei ucrainene, și în mare parte acest fapt se datorează scăderii 
drastice a numărului de școli şi de clase cu predare în limba română, mai ales în perioada 


celor 33 de ani de independenţă a Ucrainei. 


Cel mai probabil impactul total al rusificării și ucrainizării învăţământului secular 
românesc din Ucraina se va regăsi într-un viitor, cel de-al doilea recensământ general al 
populaţiei din Ucraina, dacă ar fi să vorbim acum despre iminenţa unui sfârșit al războiului 


ruso-ucrainean. 


Până atunci, plecând de la realitatea că majoritatea, sau o parte considerabilă a elevilor din 
Ucraina continuă să folosească ca limbă de comunicare intra- sau extrașcolară limba 
maternă, a familiei, a comunităţii în care locuiesc — rusă, română, maghiară, poloneză, 
bulgară, greacă, găgăuză etc, legislativul de la Kiev este hotărât, pesemne, să restricţioneze 


folosirea altor limbi în incinta și pe teritoriul instituţiilor de învăţământ de stat, prin 


obligarea tuturor participanţilor la procesul educativ să comunice între ei în limba de stat — 


exclusiv în limba ucraineană. 
Prin urmare, mai nou, legislativului ucrainean i se propune: 


Proiectul de lege presupune o completare a primei părţi a articolului 1 din actuala Lege a 
Educaţiei din Ucraina prin definirea unui nou termen, și anume "mediul educaţional 


ucrainofon”: 


„Prin mediul educaţional ucrainofon se înţelege un set de condiţii de interacţiune și 
socializare a elevilor cu alţi participanţi la procesul educativ (cadre didactice, părinţi, alţi 
angajaţi ai instituţiei de învăţământ) numai în limba de stat atât pe parcursul procesului de 
învăţământ, cât și pe parcursul altor forme de interacţiune a elevilor cu alţi participanţi la 


procesul educativ, în incinta și pe teritoriul subiectului de activitate educativă”. 


În concluziile sale la proiectul de lege, Ministerul Educaţiei și Științei din Ucraina propune 


următoare definiţie: 


"Mediul educaţional ucrainofon — un set de condiţii de socializare și interacţiune a 
participanţilor la procesul educativ între aceştia în limba de stat, atât în timpul procesului 
educativ, cât şi în timpul altor forme de interacţiune în incinta și pe teritoriul subiectului de 


activitate educativă.” 


Tot Ministerul Educaţiei și Științei din Ucraina este cel care atrage atenţia că, în 
conformitate cu prevederile finale ale proiectul de lege, "ministerele și alte organe centrale 
ale puterii executive vor trebui să elaboreze și să adopte actele normative juridice 
adiacente, inclusiv cele privind sistemul de apreciere a competenţelor de vorbire ale 


. a . 


copiilor — elevi” în sistemul educațional. 

În continuare M.E.Ș. al Ucrainei precizează că "în legislația Ucrainei din domeniul 
educațional nu există o definiție a conceptului de „sistem de apreciere a competențelor de 
vorbire”, iar totodată, "ţin de competențele principale stabilite prin standardele de stat ale 
învățământului secundar general din Ucraina: cunoașterea fluentă a limbii de stat și 
capacitatea de a comunica în limba maternă (în cazul în care aceasta este diferită de limba 


de stat) şi în limbi străine.” 
Mai departe — mai mult. 


Conform proiectului de lege, partea a doua a controversatului articol 7 din Legea Educaţiei 


din Ucraina din 05.09.2017 se va completă cu paragrafele 3 şi 4, cu următorul conţinut: 


„Instituţiile de învățământ sunt obligate să creeze pentru elevi un mediu educaţional 


ucrainofon. 


Nu este o încălcare a acestei obligaţii studierea, alături de limba de stat, în limbile 
minorităţilor naţionale, care sunt limbi oficiale ale Uniunii Furopene, sau a poporul 


indigen, asigurarea furnizarea statului cu studiul și folosirea în procesul educaţional a 


limbii engleze, promovarea învăţării în instituţiile de învățământ a altor limbi de 
comunicare internaţională, predarea în instituţiile de învăţământ a unei sau mai multor 
discipline în două sau mai multe limbi (în limba de stat, engleză, alte limbi oficiale al 
Uniunii Europene), precum și dreptul de a alege liber limba procesului de învățământ de 
către instituţiile de învăţământ private (cu excepţia limbii, care este limbă de stat (limbă 


oficială) a statului recunoscut de Rada Supremă a Ucrainei ca stat agresor sau stat ocupant)”. 


Subliniem că problema principală este că legiuitorul ucrainean nu distinge între orele 
propriu-zise şi pauzele/recreaţiile dintre ore de care se bucură elevii, ci le include și pe 
acestea din urmă în perioada aflării elevilor la școală — în orarul școlar, dacă vreţi, 
condamnându-i, practic, la aflarea în acest "mediu educaţional ucrainofon”, fără a le oferi 
alternativa, fără a face o excepţie pentru mulţimea de instituţii școlare din Ucraina, care nu 
se află într-un mediu rusofon, ci sunt comunităţi etnice compacte, cum este cazul satelor și 


şcolilor seculare românești, maghiare, poloneze, bulgare, găgăuze, și altele... 


Pentru ”derusificarea” acestor școli este suficient să se încurajeze comunicarea în pauzele 
dintre ore în limba maternă, limba de comunicare a localităţilor respective. Impunând 
comunicarea în limba ucraineană în detrimentul limbii materne, statul ucrainean nu face 
altceva decât să descurajeze comunicarea în limba minorităţii naţionale sau a poporului 
băștinaș în cauză, ajungând la limita prohibiţiei comunicării în limba maternă și a încălcării 
grave a dreptului constituţional la folosirea limbii materne de către persoanele aparţinând 


minorităţilor (comunităţilor) naţionale din Ucraina. 


Prin urmare, statul ucrainean, în esenţă fiind un mare restanţier la capitolul care ne priveşte 
direct — respectarea drepturilor persoanelor aparţinând minorităţii naţionale române, deci 
a drepturilor noastre constituţionale sau asumate prin parafarea de către Ucraina a 
tratatelor internaţionale în domeniu, inclusiv a tratatelor de bună vecinătate și cooperare cu 
statele noastre înrudite - România și Republica Moldova, pe lângă faptul că îi percepe pe 
românii din comunităţile istorice românești din Ucraina doar ca pe niște cetăţeni "capabili 
să comunice în limba maternă (româna)y”, dar obligaţi “să posede liber limba de stat 
(ucraineana), camuflându-şi politica de ucrainizare totală a reţelei de şcoli seculare cu 
predare în limba română din regiunile Transcarpatică, Cernăuţi și Odesa cu problematica 
(reală, de altfel) derusificării societăţii din Ucraina, READUCE LA LIMBA ROMÂNĂ la 
stadiul de "LIMBĂ DE BUCĂTĂRIE”. 


Pentru cine a uitat, "limba de bucătărie” se considera a fi în perioada U.R.S.S. orice limbă în 
afară de limba “surorii mai mari” — rusa. Pentru românii sovietici, botezați forţat în 
"moldoveni”, aceasta era româna, botezată și ea în "moldovenească”, iar pentru confrații de 
suferinţă din R.S.S. Ucraineană, pentru etnicii ucraineni de bucătărie era limba lor maternă 


— ucraineana. 


În concluzie, Ucraina nici azi, după aproape 3 ani de fază activă a războiului ruso-ucrainean 
şi totodată de sprijin activ, continuu și neîntrerupt al României și Republicii Moldova în 
lupta cu ocupantul rus, nu încetează să implementeze politici de deznaționalizare și 
asimilare în masă a comunităţilor istorice, autohtone românești, de pe teritoriul său. 
Culmea ipocriziei este că statul ucrainean continuă și perpetuează împotriva propriilor 


cetăţeni politicile de deznaționalizare și de asimilare ale dușmanului său acerb — politici și 


practici ale imperialismului secular rus, cu care se duce azi o luptă pe viaţă și pe moarte, 
luptă în care şi-au pierdut vieţile inclusiv sute de cetăţeni ucraineni de naţionalitate 
română. 


P. S. "Ce ţie nu-ţi place, altuia nu-i face! 


Anatol Popescu, pentru BucPres 


